En dan is daar die fynproewers. Die selfdoeners wat begin lippe aflek by die gedagte aan die maak, en dan daardie uiteindelike smaak! Die naam biltong is al sinoniem met tradisie.Oor die jare het biltong ‘n legende in eie reg geword en soos ons dit in hierdie land ken, kry mens dit nêrens anders in die wêreld in presies dieselfde vorm nie. Die heel eerste biltong is deur boere en jagters in die trekland gemaak – waarskynlik van wildsvleis, nie beesvleis nie. Hulle het dit natuurlik vir eie gebruik gemaak en die dorpsmense het net so af en toe ‘n bietjie biltong in die hande gekry.
Ekstra Geur: Hoewel dit gebruiklik is om òf net sout òf sout en peper te gebruik, glo baie biltongmakers dat ‘n knippie verbeelding die lekker soveel lekkerder maak. Bruinsuiker by die sout help om die biltong sagter te maak terwyl koljander (geskroei, gemaal en gesif) ook ‘n gewilde smaakkeuse is, maar nooit soveel dat dit die geur van die vleis oorweldig nie. Vertrou jy jou eie oordeel nie so mooi nie, kan jy klaar vermengde speserye. Maar met ons maklike verwysingstabel en beproefde metode op die volgende bladsy is biltongmaak sommer kinderspeletjies.